Európai Védelmi Ügynökség

Az Európai Védelmi Ügynökség (European Defence Agency – EDA) az Európai Unió ügynöksége. Az Európai Unió Tanácsa hozta létre 2004. július 12-én azzal a szándékkal, hogy javítsa az Európai Unió védelmi kapacitásait krízismegoldás terén és fenntartson egy egységes európai biztonság- és védelempolitikát. Székhelye Brüsszel. Az EDA célja Az EDA fő célkitűzése az Európai Unió védelmi képességeinek fejlesztése a válságkezelés területén, az európai fegyverkezési együttműködés támogatása, az európai védelem technológiai és ipari alapjainak erősítése, versenyképes európai védelmieszköz-piac létrehozása, valamint olyan kutatások támogatása, amelyek a jövőbeli védelmi és biztonsági képességeket javíthatják stratégiai és technológiai téren. Ezeken felül kiemelt fontosságú az ügynökség számára, hogy a transzatlanti együttműködést is mélyítse. Jelenlegi tagállamok Jelenleg 27 állam, Dánia kivételével az Európai Unió minden tagállama tagja az Európai Védelmi Ügynökségnek. Ezen felül az EDA együttműködik néhány harmadik országgal is: Norvégiával, Szerbiával, Svájccal és Ukrajnával. Felépítés Az ügynökséget 2019. december 1-jétől Josep Borrell, az Európai Unió külügyi és biztonságpolitikai főképviselője és a Bizottság alelnöke vezeti. Az igazgató 2020 májusa óta Jiří Šedivý. Az ügynökség 3 operatív igazgatóságra oszlik. Az Együttműködés-tervezés és -támogatás igazgatósága az Európa-szintű együttműködésért felel, főleg a védelmi kapacitások terén. A Képességfejlesztés, fegyverkezés és hadi technológiák igazgatósága az európai védelmi rendszer fejlesztéséért felelős, ezen felül terveket készít és ajánlásokat tesz együttműködési lehetőségekre, figyelembe véve a tagállamok szükségleteit. Az Európai szintű szinergiák és innováció igazgatósága a védelem terén folytatott kutatásokat felügyeli az Európai Unió szintjén, koordinálja és megtervezi az összehangolt kutatásokat a tagállamok között. Az ügynökség munkáját jelenleg mintegy 170 dolgozó segíti. Az EDA működése Az EDA együttműködési projekteken keresztül segíti a tagállamok munkáját az általuk közösen meghatározott prioritási területeken. Az ügynökség munkájában meghatározó a rugalmasság-szakértelem-költséghatékonyság hármas. Rugalmasság: A tagállamoknak lehetőségük van egyeztetni stratégiai prioritásaikat, operatív követelményeiket és érdekeiket, ha kettő vagy több tagállam konkrét projekttel áll elő. Szakértelem: Az EDA-n belül szakértői csoportokban folyik a munka, szorosan együttműködve a tagállamokkal, illetve uniós és multinacionális szervezetekkel. Költséghatékonyság: Az EDA általános költségvetésből gazdálkodik, de rendelkezésére állnak egyéb források is, főleg projektekhez és programokhoz kapcsolódó és egyéb bevételek. Az EDA az európai honvédelmi minisztériumoknak nyújt segítséget a kapacitásbeli és képzések terén mutatkozó hiányosságok kezelésében. Költségvetés Az EDA költségvetése az általános kereten túl az ad hoc projektek és programok költségvetési keretéből és egyéb keretekből tevődik össze. Az ügynökség 2018-as költségvetési kerete 32,5 millió euró volt, ezt 2017. november 28-án fogadták el. Ez az összeg 2018. október 19-én 32,9 millió euróra módosult. Partnerek A minél hatékonyabb működés érdekében az EDA együttműködik az Európai Unió más ügynökségeivel és intézményeivel. Európai Űrügynökség (European Space Agency – ESA) Az EDA és az ESA között 2011. június 20-án született meg az együttműködésről szóló megállapodás. A két ügynökség olyan közös területeken dolgozik együtt, mint a Föld megfigyelése, műholdas kommunikáció, kibervédelem, valamint űrtechnológia. Közös Fegyverkezési Együttműködési Szervezet (Organisation for Joint Armament Cooperation – OCCAR) A két szervezet 2012. július 27-én kezdte meg együttműködését, amelynek keretében a felek közös információmegosztásban állapodtak meg a projektek és programok terén. Európai Repülésbiztonsági Ügynökség (European Aviation Safety Agency – EASA) Az ügynökségek között 2013. június 18-án életbe lépő megállapodás keretében a felek célkitűzése a polgári és katonai légi szabályok és a biztonsági követelmények harmonizálása európai szinten. Jegyzetek